Αυτοσυγκράτηση ζητά η Δύση στο Μπαχρέιν
σχετικό τηλεφώνημα του Προέδρου Ομπάμα στον βασιλιά του Μπαχρέιν
Δυτικές δυνάμεις συνέστησαν ψυχραιμία στο Μπαχρέιν όπου η Σουνιτική ηγεσία της χώρας προσπαθεί να καταπνίξει τις συγκεντρώσεις διαμαρτυρίας που πραγματοποιεί εδώ και ένα μήνα η Σιιτική κοινότητα που αποτελεί και την πλειοψηφία στο Βασίλειο του Μπαχρέιν. Ο Αμερικανός Πρόεδρος Μπαράκ Ομπάμα τηλεφώνησε στον Βασιλιά του Μπαχρέιν Χαμάντ Μπιν Ίσα Αλ Χαλίφα την Τετάρτη για να του εκφράσει τη «βαθιά ανησυχία» του για την βίαιη καταστολή των αντικυβερνητικών διαδηλώσεων. Επίσης, η Υπουργός Εξωτερικών των ΗΠΑ, Χίλαρι Κλίντον, ανέφερε ότι το Μπαχρέιν βρίσκεται σε «λάθος δρόμο». Όπως ανέφερε σε δημοσιογράφους στο Κάιρο οι ΗΠΑ πιστεύουν πως αυτό που συμβαίνει στο Μπαχρέιν είναι ανησυχητικό και επεσήμανε ότι η πολιτική διαδικασία είναι ο μόνος τρόπος για μια βιώσιμη λύση στη χώρα. Ο Βρετανός Πρωθυπουργός Ντέιβιντ Κάμερον έκανε επίσης έκκληση για αυτοσυγκράτηση και εξέφρασε τις ανησυχίες του σε τηλεφωνική επικοινωνία που είχε με το Βασιλιά του Μπαχρέιν. Στρατιωτικές και αστυνομικές δυνάμεις από τη Σαουδική Αραβία και τα Ηνωμένα Αραβικά Εμιράτα μπήκαν στο Μπαχρέιν στις αρχές της εβδομάδας για να βοηθήσουν τις κυβερνητικές δυνάμεις να επιβάλλουν την τάξη καθώς εντείνονται οι συγκεντρώσεις διαμαρτυρίας. Στο Λίβανο την Τετάρτη, εκατοντάδες υποστηρικτές της Σιιτικής οργάνωσης Χεζμπολά διαδήλωσαν σε ένδειξη συμπαράστασης στους διαδηλωτές του Μπαχρέιν και κατά της παρουσίας των Σαουδαραβικών δυνάμεων στη χώρα. Φωνάζοντας συνθήματα οι διαδηλωτές στη Βυρηττό χαρακτήρισαν την Σαουδαραβική παρουσία στο Μπαχρέιν εξωτερική παρέμβαση. Ο Πρόεδρος του Ιράν, Μαχμούντ Αχμαντινετζάντ, άσκησε επίσης κριτική στην εισβολή ξένων στρατιωτικών δυνάμεων στο Μπαχρέιν, λέγοντας ότι η παρουσία αραβικών δυνάμεων εκεί είναι «ανέντιμη και καταδικαστέα». Ο Σιίτης Μέγας Αγιατολάς του Ιράκ, Αλί Αλ Σιστάνι, έκανε μια σπάνια πολιτική εμφάνιση κατά την οποία προέτρεψε τις αρχές του Μπαχρέιν να σταματήσουν τη βίαιη καταστολή των Σιιτικών διαδηλώσεων. Ο Πρωθυπουργός του Ιράκ, Νούρι Αλ Μαλίκι, εξέφρασε επίσης την ανησυχία του για τα γεγονότα στο Μπαχρέιν και την εισβολή ξένων δυνάμεων στο νησιωτικό Βασίλειο.